
Introducere 


Încercând să surprindă duritatea evenimentelor din decembrie 1989, 
dar şi iluziile postcomuniste care au făcut multe victime printre noi, Cor- 
neliu Porumboiu se întreabă în filmul său din 2006: A fost sau n-a fost? 
Adică a fost sau n-a fost revoluţie? Intr-adevăr, aceasta este întrebarea: a 
fost revoluţie în oraşul nostru sau în țara noastră? Unii spun că da, alții că 
nu a fost; unii susțin că am avut de-a face cu o lovitură de stat, alţii că a 
fost un fel de revoltă populară orchestrată de forțe secrete internaţionale. 
În sfârşit, alţii, dar foarte puţini, spun că am avut de-a face cu o minune. 
Da, poate că acele evenimente au avut câte ceva din toate acestea, însă 
dacă revoluţie, lovitură de stat şi revoltă populară controlată înseamnă 
ceva premeditat, organizat şi executat potrivit unui plan de mai înainte, 
evenimentele din decembrie 1989, cel puţin în faza lor incipientă, erau 
departe de a fi aşa ceva. 

Cine poate îşi aduce aminte că, înainte de sfârşitul anului 1989, pe stră- 
zile centrale ale Bucureştiului erau securişti şi milițieni din 25 în 25 de 
metri. Prezenţa lor trezea un sentiment de frică teribilă, astfel încât primii 
care au ieşit la demonstrație împotriva lui Ceauşescu au fost puţini şi 
păreau că sunt aduşi de cineva, nu că ar fi ieşti din proprie iniţiativă. Ori- 
cum, nu în toate oraşele şi nu toată lumea a ieşit atunci în stradă. De aceea, 
sunt înclinat să cred că atunci s-a întâmplat ceva cu voia Bunului Dumne- 
zeu, că a fost un fel de incizie a sacrului în timpul profan, că a avut loc o 
minune. Desigur, Dumnezeu nu a intervenit direct în evoluția evenimente- 
lor, însă a fost clar o victorie a valorilor spirituale asupra idealurilor mate- 
rialiste şi ateiste. 

Pornind de la strigătul tinerilor din acele zile — Vom muri şi vom fi liberi! 
—, dar şi de la rugăciunile şi cântecele lor religioase rostite în piețele publice 
— Tatăl nostru, Cu noi este Dumnezeu —, Doina Cornea, o cunoscută figură 
a rezistenței anticomuniste din țara noastră, a definit evenimentele din 
decembrie 1989 drept o minune sau un dar al lui Dumnezeu. Sensul aces- 
tor expresii este că atunci am asistat la „o izbândă neaşteptată a forței 
spiritului asupra forței brutale, a libertăţii interioare asupra terorii 
comuniste”. Într-un anumit fel, afirmaţiile Doinei Cornea nu surprind, 


1 D. CORNEA, Puterea fragilităţii (1991), Humanitas, Bucureşti 2006, 263. 

pentru că era catolică şi niciodată nu s-a dezis de credința ei. Totuşi, pen- 
tru a înțelege mai bine cuvântul miracol sau minune în raport cu eveni- 
mentele din decembrie 1989, ar trebui câteva nuanțări. 

Mai întâi, căderea comunismului s-a datorat mai multor factori. Potri- 
vit lui loan Paul al II-lea, falimentul marxismului a fost provocat de cel 
puţin doi factori, unul material şi altul spiritual. Socialismul s-a prăbuşit 
datorită contradicţiilor pe care le conţinea structura interioară a marxis- 
mului, o doctrină filozofico-politică ce a refuzat existența autonomă şi valoa- 
rea moralei, dreptului, culturii şi religiei, reducând total omul la sfera eco- 
nomicului şi a satisfacerii nevoilor materiale?. Totodată, „lupta care a adus 
la schimbările din 1989 a cerut luciditate, moderație, suferințe şi jertfe; 
într-un anume sens, ea s-a născut din rugăciune (s.n.) şi ar fi fost de negân- 
dit fără o încredere nelimitată în Dumnezeu, Stăpânul istoriei, care ţine în 
mână inima omului”?. Cardinalul Joseph Ratzinger a spus că trei factori 
au dus la cotitura istorică din 1989: primul este falimentul material al sis- 
temului marxist tocmai în domeniul cu care se lăuda cel mai mult, şi anume 
cel economic şi social; al doilea este puterea religiei, care era considerată 
de marxişti ca superstiție şi formă de oprimare, însă s-a dovedit că este 
autentică formă de libertate, adevărată putere socială care relativizează 
puterea dominantă: religia a revărsat în oameni acele energii spirituale 
care, în cele din urmă, au fost mai puternice decât violențele fizice; în fine, 
al treilea e mult diferit de primele două, şi anume influența mass-media, 
care s-a demonstrat a fi un puternic factor de destabilizare a dictaturilor?. 

Apoi, căderea comunismului a fost provocată, în principal, de forțele 
spirituale şi, în subsidiar, de cele materiale. Într-adevăr, „strigătul libertă- 
ţii a fost mai înalt şi mai puternic decât zidul care trebuia să o ţină prizo- 
nieră. Şi, chiar dacă nu ne este îngăduit să spunem că a fost o intervenţie 
directă a lui Dumnezeu, rămâne valabil faptul totuşi că credinţa în El sau 
cel puţin întrebarea legată de El au avut o importanţă deosebită în intona- 
rea acestui pasionat strigăt al libertăţii”?. 

Şi încă ceva. Această perspectivă asupra evenimentelor din decembrie 
1989 am găsit-o la cei ce au supraviețuit închisorilor comuniste; pe unii 
dintre ei am avut privilegiul să-i întâlnesc: Elisabeta Postolache-Kastel, 
fratele Tiberiu Raţă, preoții Gheorghe Pătraşcu, Petru Albert, Ştefan Tătaru, 
Iosif Gunciu şi Anton Demeter, sau episcopii loan Ploscaru, loan Duma, 


2 Cf. IOAN PAUL AL II-LEA, Scris. enc. Centesimus annus, din 1 mai 1991, nr. 19, în IOAN 
PAUL AL II-LEA, Enciclice, ARCB, Bucureşti 2008, 456. 

3 IOAN PAUL AL II-LEA, Scrisoarea enciclică Centesimus annus, nr. 25, în IOAN PAUL AL II-LEA, 
Enciclice, 459. 

4 Cf. J. RATZINGER, Svolta per l'Europa. Chiesa e modernità nell'Europa dei rivolgimenti, 
Edizioni Paoline, Cinisello Balsamo (MI) 1992, 72-76. 

5 J. RATZINGER, Svolta per l'Europa, 119. 

George Guțiu şi Alexandru Todea. Când aduceam discuţia despre cele 
întâmplate în închisoare, am observat că majoritatea refuzau să vorbească, 
dintr-un fel de pudoare, manifestând parcă grija de a mă proteja de groză- 
viile prin care au trecut. De asemenea, aveau un fel de credință specială, 
potrivit căreia suferințele prin care au trecut nu ar trebui ştiute decât de 
Dumnezeu. Cu toate acestea, îndrăzneam să-i întreb: dar cum ați rezistat 
atâtea zile şi atâţia ani între zidurile închisorilor? Ce făceaţi acolo? Răs- 
punsul varia de la om la om, însă nu în mod substanţial: „Gândul la Dum- 
nezeu şi la Maica Domnului ne-a întărit. Timpul de peste zi şi uneori nop- 
tile ni le petreceam în rugăciune”. 

Mons. 'Tertulian Langa a confirmat cele de mai sus, pentru că, potrivit 
propriei mărturii, îndemnul de a scrie cele trăite în închisoare l-a primit 
chiar de la Papa Ioan Paul al II-lea, pe care l-a întâlnit la Roma în 1986. La 
sfârşitul unei audienţe private, înainte de a ieşi pe uşă, Sfântul Părinte l-a 
întrebat direct: „«Ai scris tot ce ai trăit în închisori?» «N-am scris. De ce şi 
pentru cine?» «Îţi cer să serii; ce ai trăit în închisoare este viaţă, e viață 
trăită cu Cristos, viață din istoria Bisericii». M-am apucat de scris; însă cu 
o impardonabilă întârziere pentru un credincios supus”®. Despre conținu- 
tul memoriilor a spus că 


anii de temniţă au fost şi sfinți ani ai unei scrutări lucide a vieții omeneşti, a 
societăţii noastre, ca şi a rostului pe care l-am avut şi îl avem în devenirea ome- 
nirii. De aceea, fără să o fi preconizat, m-am folosit de această procedură endo- 
scopică, cu care am explorat tăceri şi gemete, nădejdi şi disperări, căderi şi 
îndârjiri, trufii şi umilințe, lumini şi-ntunecimi, atrocități şi chinuri morale 
fără seamăn, spălate-n rugăciuni, aşa precum ne-a fost parcursul prin gropnițe 
de vii, prin morţile trăite împreună, cu atâţi îngeri mângâietori în vise şi sfinți 
neprinşi în sinaxare”. 


În cele ce urmează, folosindu-mă de memoriile unor eroi ai rezistenţei 
anticomuniste şi făcând apel la câteva amintiri personale, aş vrea să fac să 
scot în evidenţă contribuţia factorului spiritual, în special rolul rugăciunii, 
la căderea comunismului. Înainte de a începe, precizez că, printre contem- 
poranii mei în comunism, n-am întâlnit pe nimeni care să se roage pentru 
căderea comunismului, fie nu aveau curajul să mi-o spună, fie nu cutezau 
să se gândească la aşa ceva, cum era cazul meu. Legătura dintre rugăciune 
ca spaţiu de libertate a ființei umane şi căderea comunismului am descope- 
rit-o treptat. 


6 T. LANGA, Trecând pragul tăcerii, Galaxia Gutenberg, Tg. Lăpuş 2009, 12-13. 
1 T. LANGA, Trecând pragul tăcerii, 18. 

Rugăciunea ca formă de rezistenţă în faţa răului 


În anul 1992 eram într-o vizită ca turist în Elveţia şi, ajungând la un 
sanctuar marian de lângă Monte del Sasso, am văzut o mănăstire carmeli- 
tană şi am sunat la poartă. Am fost primit de maica superioară. Am stat de 
vorbă cu ea, fără să o văd, pentru că era în spatele unui grilaj acoperit de o 
perdea. La un moment dat, mi-a cerut un favor, şi anume să binecuvântez 
o măicuță în vârstă. Nu mi s-a părut ceva deosebit şi am acceptat fără ezi- 
tare. Câteva minute mai târziu, perdeaua a fost dată deoparte şi am văzut 
trei camere legate între ele prin trei uşi ce păreau una singură. In rama 
celei de-a treia uşi din interior stătea o bătrână slabă, uşor încovoiată, o 
mână de om, dar cu fața surâzătoare şi cu lacrimi în ochi. Arătând spre ea, 
maica superioară mi-a spus: 

Această maică a intrat în mănăstirea noastră în 1951 şi s-a oferit ca victimă de 

ispăşire cerând în rugăciuni libertatea Bisericii şi a preoților din Europa de 

Est. Văzându-vă acum pe dumneavoastră, se bucură, înțelege că rugăciunile au 

fost ascultate şi jertfa ei a avut un rost. Vă daţi seama, este atât de fericită! Vă 

rog să o binecuvântaţi! 


Nu pot să uit acest moment şi dialogul pe care l-am avut cu maica supe- 
rioară. Atunci am înțeles că eram deja prezent în rugăciunile acelei măicuțe 
carmelitane şi în mintea lui Dumnezeu cu mult timp înainte de a mă naşte; 
acum, în schimb, înțeleg că rugăciunile acelei măicuțe din Elveţia au o legă- 
tură cu economia căderii comunismului şi redobândirea libertăţii de către 
Biserica din Europa de Est. Cum este această legătură nu pot să spun, însă 
cred că este lucrarea Providenţei. In fine, de atunci încoace păstrez în mine 
aceste gânduri şi întrebări ca semn de aducere-aminte că, indiferent ce mi 
se întâmplă, niciodată nu sunt singur. 

După episodul cu Elveţia, m-am întors în Italia, unde îmi continuam 
studiile de specializare în filozofie. La începutul lunii martie 1992, Mihail 
Gorbaciov a dat un interviu ziarului La Stampa din Torino, în care a spus 
că schimbările din Europa de Est şi fosta URSS „nu ar fi fost posibile fără 
prezența acestui papă”, adică Ioan Paul al II-lea. Indată interviul a fost 
reluat, tradus şi publicat în alte 115 ziare din lumea întreagă. Despre con- 
ținutul acestui interviu, Papa Wojtyła a comentat: 


Am citit judecata lui Gorbaciov despre rolul papei în evenimentele care au 
transformat Europa Orientală în aceşti ultimi ani. Sunt convins că el gândeşte 
cu adevărat aceste lucruri în mod sincer. Când Sinodul european al episcopilor, 
în documentul său final, voia să sublinieze acest rol specific al papei, am cerut 
să nu o facă. Biserica a contat în acest proces, nu papa. Dacă ceva poate fi atri- 
buit papei, atunci acest ceva este rodul fidelității sale, al fidelității față de Cris- 
tos şi față de om. 


3 M. Gorsaciov, „La prestrojka e Papa Wojtla”, La Stampa, 3 martie 1992, 1; 3. 

Comentând în continuare atenţia lui Gorbaciov şi a lumii acordată rolu- 
lui papei, loan Paul al II-lea a precizat: 


Asta înseamnă că în criză şi în ruptură, în tulburările care s-au întâmplat şi se 
întâmplă încă, se găseşte un element spiritual, o schimbare interioară. Pe de 
altă parte, aşa trebuie să fie şi nu poate să nu fie decât aşa. Omul este făcut din 
două elemente şi ar fi greşită o interpretare exclusiv spirituală a evenimentelor 
din Est, după cum ar fi greşită o interpretare doar materială, neînstare să vadă 
dincolo de dimensiunea pur economică a crizei. Omul este aşa, este spirit întrupat?. 


Ideea papei că este vorba de o „cotitură spirituală” care a determinat şi 
însoțit marile schimbări sociale şi ideologice din Europa de Est a fost apro- 
fundată într-o discuţie cu doi filozofi polonezi ce a avut loc un an mai târ- 
ziu, în 1993, la Castel Gandolfo, dar a fost publicată abia în 2005. Jozef 
Tischner şi Krzysztof Michalski au înregistrat acest comentariu în care 
papa a subliniat: 


Sunt conştient mereu că în tot ce spun şi tot ce fac ca să-mi îndeplinesc vocaţia 
şi misiunea, slujirea mea, se petrece ceva care nu e numai din inițiativa mea. 
Ştiu că nu sunt numai eu cel care acționează în ceea ce fac ca succesor al lui 
Petru. Să luăm exemplul sistemului comunist. Cum am mai spus, la căderea sa 
a contribuit, cu siguranță, debila doctrină economică. Dar să ne referim doar la 
factorii economici ar fi o simplificare destul de naivă. Pe de altă parte, ştiu bine 
că ar fi ridicol să credem că papa a fost cel care a dărâmat, cu mâinile lui, comu- 
nismul. Cred că explicaţia se găseşte în Evanghelie. Când primii discipoli, tri- 
mişi în misiune, revin la Învățătorul lor, spun: „Doamne, chiar şi diavolii ni se 
supun în numele tău” (Le 10,17), Cristos le răspunde: „Nu vă bucuraţi pentru 
aceasta, pentru că vi se supun duhurile, ci bucuraţi-vă pentru că numele voas- 
tre sunt scrise în ceruri” (Lc 10, 20). Şi, cu altă ocazie, adaugă: „Ziceţi: suntem 
servitori nefolositori, am făcut ceea ce eram datori să facem” (Le 17, 10). Sluji- 
tori nefolositori... Conştiinţa slujitorului nefolositor tot creşte în mine în mij- 
locul a toate câte se întâmplă în jurul meu -— şi cred că aşa mi-e bine”. 


Aşadar, rolul papei în evenimentele din 1989 a avut un caracter spiritual, 
el simțindu-se un umil instrument în mâinile Providenţei, după cum la fel 
s-au văzut pe ei înşişi şi cei ce au trecut prin închisorile comuniste. De 
exemplu, Tertulian Langa spunea că 


raportarea la Sfânta Providenţă a fost punctul nodal al vieții mele de deţinut 
politic: eram în închisoare din planul Sfintei Providenţe, pe care nimeni nu mi 
l-a impus, ci singur mi l-am identificat, voindu-mă să fiu conform cu el. (...) 
Călăuzit de Providență, am mers spre închisoare". 


9 Ioan PAUL AL II-LEA, „Il Papa: Io, Est e Gorbaciov. «La Stampa» a colloquio con 
Giovanni Paolo II”, La Stampa, 4 martie 1992, 1-2; 3. 

10 IOAN PAUL AL II-LEA, Memorie şi identitate, tr. Roxana Utale, RAO, Bucureşti 2005, 
175. 

1 T, LANGA, Trecând pragul tăcerii, 59. 

Legându-şi misiunea de lucrarea misterioasă a Providenței, papa a voit 
să spună că răul poate fi învins dacă avem încredere în Dumnezeul bogat 
în îndurare, în Dumnezeu care ştie să scoată un bine mai mare din orice 
formă de rău, chiar şi din răul secolului XX, „un rău de proporții uriaşe, un 
rău care s-a folosit de structurile statale ca să-şi înfăptuiască acțiunea 
nefastă, un rău ridicat la rangul de sistem”!?. Amintindu-ne nouă tuturor 
că, suferind pentru noi, Cristos a luat asupra sa tot răul lumii şi a introdus 
suferința într-o nouă dimensiune, aceea a iubirii, papa a adăugat că tot 
acest rău al lumii există în continuare şi ca să trezească în noi iubirea milos- 
tivă, iubirea față de cei ce suferă. El a trăit conținutul acestor cuvinte, fiindcă, 
pe de o parte, a suferit şi a fost victima răului lumii (vezi atentatul şi bolile 
de care a suferit), iar pe de altă parte, s-a rugat pentru lume lui Dumnezeu 
cel milostiv, lăsând ca un fel de testament al său Duminica Milostivirii, 
simbol al speranței pentru viitorul lumii. De aceea, putem spune că „sin- 
gura lui politică a fost şi a rămas până la capăt rugăciunea”. 

Practica rugăciunii a fost mult preţuită în închisorile comuniste, şi de 
oamenii credincioşi, şi de cei mai puţin credincioşi. Părintele Gheorghe 
Pătraşcu m-a surprins odată când mi-a spus că în puşcărie s-a simţit bine, 
pentru că acolo avea timp suficient să se roage şi să mediteze. Ba mai mult, 
i s-a întâmplat câteodată să nu-şi termine toate rugăciunile, deşi nu avea 
nimic altceva de făcut. În fine, cartea lui de memorii documentează această 
grijă permanentă pentru rugăciune. Astfel, pe când se afla la închisoarea 
de la Galaţi (30 august 1950-4 aprilie 1951) a făcut împreună cu ceilalți 


un program de rugăciuni şi jertfe, pe care l-am oferit Domnului pentru scopu- 
rile pentru care orânduise asupra noastră aceste suferințe. Eram într-un mare 
salon circa 80 de persoane, toți bărbaţi, bineînţeles. (...) Timpul ni-l ocupam cu 
rugăciuni şi cu vorbiri sufleteşti între noi. Ziua, ridicându-se toți din pat, aveam 
posibilitatea să ne întâlnim mai mulți, să discutăm, să ne îndemnăm, să ne 
sfătuim şi să ne rugăm“. 


Acelaşi program de rugăciune şi l-a impus şi la închisoarea din Sighet, 
unde a stat din februarie 1952 până în aprilie 1955: „Scularea era la orele 
5, iar culcarea la orele 22. Timpul din zi ni l-am organizat în aşa fel încât 
făceam rugăciuni, meditație şi Sfânta Liturghie (numai rugăciunile recitate) 
împreună. Din când în când, un episcop ne ţinea câte o conferință” ”. 

Dar la Râmnicu Sărat, unde a stat singur, singurel în camera cu numărul 
10 a închisorii, timp de trei ani, programul de rugăciune a fost mult mai intens: 


12 IOAN PAUL AL II-LEA, Memorie şi identitate, 177. 

13 C. BĂDILIȚĂ, Orthodoxie versus ortodoxie, Curtea Veche, Bucureşti 2009, 276. 

14 Gh. PĂTRAŞCU, Zile de încercare şi de har, Serafica, Roman 2002, 35. 

15 Gh. PĂTRAŞCU, „Memorialul rezistenței”, în R. Rusan, ed., Memoria închisorii Sighet, 
Fundaţia Academia Civică, Bucureşti 1999, 138. 

Am căutat să-mi fac un riguros program de rugăciune şi meditaţie. (...) Făceam 
meditaţie circa o oră şi jumătate. Recitam trei Rozarii întregi, de 15 mistere, 
meditate. Recitam rugăciunile Sfintei Liturghii pe care le învățasem pe de rost; 
făceam Calea Crucii, plimbându-mă prin cameră şi oprindu-mă, în interior, la 
cele 14 cruci pe care le făcusem cu unghiile în varul peretelui. În acest fel, 
aveam totdeauna ocupaţie spirituală. Făceam de două ori pe zi examenul de 
conştiinţă cel puţin o jumătate de oră!f. 


Cât a stat cu domiciliu obligatoriu la Lăteşti, din 1958 până în 1964, 
lângă Feteşti, părintele Pătraşcu a celebrat în fiecare zi Sfânta Liturghie în 
propria locuință. Duminica participa mult popor: „Dintre alți locuitori din 
Lăteşti, care uneori veneau şi ei la noi la biserică, amintesc pe doamna 
Maria Mareşal Antonescu, domnul Ghiţă Pop, fost ministru țărănist, dom- 
nul Paul Goma şi Adrian Marino, scriitori, domnul avocat Mihai Bratu cu 
soția Maria, catolică. Pot spune că era o frumoasă familie de intelectuali şi 
chiar din mediul rural la Lăteşti, care au contat atunci şi contează, unii, şi 
astăzi în cultura şi viaţa socială a țării noastre”! Înţeleg că părintele se 
ruga, pentru că ştia să se roage, dar ce căutau la Sfânta Liturghie un evreu 
precum Paul Goma şi un ateu ca Adrian Marino? 

Episcopul loan Ploscaru a vorbit şi el despre nevoia ontologică de rugă- 
ciune pe care a simţit-o în puşcărie: 

Singura armă de apărare a desființării umane era rugăciunea! Cei necredin- 
cioşi, de cele mai multe ori, în închisoare deveneau credincioşi văzând resem- 
narea, liniştea şi încrederea, chiar bucuria celor care se rugau. Prin rugăciune, 
sufletul fortifica trupul, îl lumina şi îi dădea putere să reziste, să rabde, să 
înfrunte suferința, singurătatea, foamea, izolarea. Binecuvântată să fie rugă- 
ciunea care ne apropie de Creator, sursa supremă de viață şi fericire!’ 


Dar şi pentru Tertulian Langa rugăciunea era binecuvântată, fiindcă 
numai practicarea ei îl mai putea linişti în momentele tulburi. Astfel, vor- 
bind la un moment dat despre experienţele dramatice în care a fost siluit 
şi umilit într-un chip abominabil, după o asemenea experiență tragică, 
Langa s-a întors în celulă, a început să plângă şi, după un timp, a auzit o 
voce: 


„Ai plâns destul” (nici nu ştiam c-am plâns), „te-ai uşurat”. Era magistrul 
Petrovici. «Cred că ţi-ar face bine şi ție, dar şi nouă, să ne reciți cât poţi din 
Acatistul durerii, aşa cum ai făcut-o şi în alte dăţi». Magistrul meu deist dorea 
o rugăciune, el, care formal nu practica nici o confesiune, dar afirma dintr-un 
imperativ al logicii necesitatea existenţei unui Dumnezeu, solemnul magistru 
al deismului şi artizanul fără egal al frazei dorea o rugăciune! (...) Apoi, cu capul 


16 Gh. PĂTRAŞCU, Zile de încercare şi de har, 53-54. 
17 Gh. PĂTRAŞCU, Zile de încercare şi de har, 63. 
18 I, PLoscARU, Lanţuri şi teroare, Signata, Timişoara 1994, 121. 

între palme, aşa cum mă rugam de obicei, am început cu glas adânc să depăn 
cu pauze de reculegere între ele condacele, icoasele şi stihurile care alcătuiau 
Acatistul Durerii Maicii Domnului. (...) După încheierea Acatistului, firesc, s-a 
aşternut o reculeasă pace în celulă, dar nu sunt sigur dacă şi în inimile noastre”. 


Desigur, uneori disperarea, teama de moarte şi depresia erau atât de 
mari, încât deţinuţii nu se mai puteau ruga. Ajuns în puşcăria de la Aiud, 
Tertulian Langa a trecut printr-o asemenea stare de neputinţă: 


Nu aşteptam din ceruri un miracol; descurajarea ce mă cuprindea nu avea 
dreptul la minune. Eram convins că datoria mea, atunci şi acolo, era ca să mă 
rog; dar nu eram în stare. Depresia şi perspectiva apropiatei morți erau parali- 
zante. Nu mai eram capabil de efortul cerut de rugăciune. (...) Doamne, vreau 
să mă rog! Ajută-mi rugăciunea! ... Nu mă lăsa să mor uitând sau nemaiştiind 
de rugăciune. Mă înspăimântă gândul că s-ar putea să mor fără un act de pocă- 
ință finală conştientă, responsabilă, deplină”. 


Practica rugăciunii intense s-a manifestat, ca atare, în contrast cu poli- 
tica desființării şi degradării umane promovată cu zel în închisorile comu- 
niste, dar şi în lumea aşa-zis liberă din lagărul socialist. Fapt este că, în 
ciuda măsurilor de descurajare a trăirii religioase în familie sau la biserică, 
în timpul regimului comunist era multă lume la biserică, multă rugăciune 
în familie, cel puţin în comunitățile catolice din Moldova şi Muntenia pe 
care le-am cunoscut bine. Deoarece valorile despre care vorbeau rugăciu- 
nea şi, în general, Biserica erau mult mai atractive decât sloganurile şi 
utopiile ideologiei comuniste, practica rugăciunii trebuia stopată sau, cel 
puţin, controlată şi izolată. 


Rugăciunea ca portiţă de ieşire dintr-o lume închisă 


Când eram elev la şcoala generală din satul natal, în timpul Postului 
Mare, mergeam în fiecare zi după terminarea cursurilor la biserică pentru 
a mă ruga, bineînțeles, împreună cu alți copii, Calea Sfintei Cruci. Vizita la 
biserică după cursuri devenise un fenomen în satul Buruieneşti. Menţio- 
nez că preotul nu intra cu nimic în această acțiune. Copiii se organizau 
spontan pentru rugăciunea din biserică. Directorul şi soția lui, care tocmai 
fuseseră aduşi din Oltenia pentru a combate misticismul şi a ridica nivelul 
ideologic comunist al cetățenilor din Buruieneşti, s-au gândit să meargă 
înaintea noastră la biserică şi să ne baricadeze intrarea. N-au ştiut ce fac; 
noi ne strecuram pe sub braţele lor, printre ei, şi tot intram în biserică. 
După mai multe încercări eşuate de a ne opri, au chemat părinții la şcoală. 
Întâlnirea cu părinţii nu a dat roade, iar noi la biserică tot am mers şi ne-am 


19 T. LANGA, Trecând pragul tăcerii, 188-189; 196. 
2 T. LANGA, Trecând pragul tăcerii, 149-150. 

rugat. Nu păstrez nici un fel de ranchiună la adresa acelor învățători şi 
profesori, dar gestul lor de a construi un zid cu propriile trupuri pentru a 
bloca intrarea în biserică nu pot să-l uit şi-l păstrez ca o imagine a politicii 
comuniste contra practicii rugăciunii. 

Într-adevăr, încă de la începutul afirmării lor publice, regimurile comu- 
niste au inventat mijloace de supraveghere şi au construit ziduri de izolare, 
ca să blocheze fuga oamenilor din gulagurile socialiste. Printre acestea, cel 
mai celebru a fost „Zidul Berlinului”, supranumit şi „zidul ruşinii”, care 
era un simbol al izolării unui întreg popor, ba chiar al unei părți din Europa. 
Militarii sovietici îl numeau „zidul de protecţie antifascist”, dar scopul său 
real era acela de a-i izola pe germanii din Berlinul ocupat de sovietici. Zidul 
avea o lungime de 155 de km şi era dominat de un perete de 3,60 m înălțime. 
Din punct de vedere politic, zidul a căzut în seara de 9 noiembrie 1989, 
însă distrugerea oficială a zidului a început în 13 iunie 1989 şi s-a încheiat 
pe 30 noiembrie acelaşi an”. 

Având acelaşi sens de zonă închisă, circula în trecutul nostru recent şi 
expresia „Cortina de fier”, care a fost folosită pentru prima dată în 1945 de 
către Wiston Churchill, deci la începutul „Războiului Rece”, pentru a 
desemna statele-satelit ale URSS, care după Al Doilea Război Mondial vor 
constitui „lagărul socialist”. Din punct de vedere istoric şi politic, „cortina 
de fier” a însemnat instaurarea unor regimuri totalitariste cu frontiere 
ermetic închise şi a durat mai mult de patruzeci de ani. Convinse de carac- 
terul ireversibil al regimurilor comuniste mai mult sau mai puţin dictato- 
riale, populaţii întregi s-au adaptat la această situaţie, încercând să reziste”. 

Formulările de mai sus — Zidul Berlinului, zidul ruginii, cortina de fier, 
gulagul şi lagărul socialist — indică o lume izolată, înregimentată, unifor- 
mizată, în care oamenii sunt trataţi ca „obiecte, despuiaţi de demnitate, 
băgaţi cu de-a sila în structuri existenţiale ce nu li se potrivesc, paralizaţi 
de teamă în fața zdrobitorului aparat represiv”*. Aşa a fost lumea comu- 
nismului pe care am cunoscut-o sub aspectele ei dictatoriale agresive înce- 
pând cu primii ani de liceu la Roman, continuând cu serviciul militar la 
Focşani, cu anii de studenţie la Iaşi, iar mai târziu ca preot, timp de patru 
ani, la Nisiporeşti, Piatra-Neamţ şi Bucureşti între 1986 şi 1990. Nu aveam 
altă replică la ceea ce se întâmpla atunci decât răspunsuri izvorâte din 
bunul-simţ şi din educaţia catolică primită în familie sau la Seminarul din 
Iaşi. Îmi dădeam seama că nu trăiesc într-o lume normală, că josul este sus 
şi invers. Sistemul de valori, sistemul de concepte culturale şi religioase, 


21 St. CURTOIS, ed, Dicţionarul comunismului (2007), tr. Mihai Ungureanu, Aliza 
Ardeleanu, Gabriela Ciubuc), Polirom, Iaşi 2008, 676-678. 

22 Cf. St. Cunrois, ed., Dicţionar al comunismului, 201-207. 

23 D. CORNEA, Puterea fragilității, 214. 

structurile şi conceptele politice, sociale, economice — toate reperele teore- 
tice şi spirituale cunoscute de mine acasă sau la biserică — nu se potriveau 
cu ceea ce se proclama în spaţiul public. Mai târziu am aflat că noile con- 
cepte propuse de comunism erau întemeiate pe nişte vicii de principiu şi, 
de aceea, au condus la impasuri de gândire şi de activitate insurmontabile 
în întreaga societate. Nu ştiam să spun asta, dar vedeam că societatea comu- 
nistă era o societate entropică: sistemele ei de autoreglare, de înnoire erau 
paralizate”. 

Neîndoielnic, comunismul a însemnat devalorizarea oricărei viziuni 
metafizice şi absolutizarea gândirii materialist-reducționiste, cu toate con- 
secințele ce decurg din ea: primatul cauzalității mecanice, al cantității şi al 
forței brute. În orizontul societății umane, aceste opțiuni filozofice au însem- 
nat determinismul generalizat: primatul puterii, centralismul, cultul sta- 
tului şi al conducătorului, negarea libertății omului, ca ființă morală şi 
responsabilă, în fața puterii instituite. Papa Ioan Paul al II-lea a afirmat că 


eroarea fundamentală a socialismului este de natură antropologică. Într-adevăr, 
el îl consideră pe individ ca simplu element, moleculă în organismul social, 
astfel încât binele fiecăruia este în întregime subordonat funcționării mecanis- 
mului economic şi social, în vreme ce consideră, pe de altă parte, că binele indi- 
vidului poate fi realizat independent de orice alegere autonomă din partea lui 
şi în afara unei decizii personale responsabile între bine şi rău. Astfel, omul 
este redus la un ansamblu de relaţii sociale, dispărând conceptul de persoană 
ca subiect autonom de decizie morală, care tocmai prin astfel de decizii con- 
struieşte ordinea socială. Din această concepție eronată asupra persoanei decurg 
atât deformarea dreptului ce determină spaţiul de exercitare a libertăţii, cât şi 
refuzul proprietății private. Într-adevăr, omul, deposedat de ceea ce ar putea 
numi al său şi de posibilitatea de a-şi câştiga existenţa prin iniţiativă proprie, 
ajunge să depindă de mecanismul social şi de cei care îl controlează, fapt care îi 
îngreunează foarte mult recunoaşterea propriei demnități de persoană şi îngre- 
unează drumul spre constituirea unei comunităţi umane autentice”. 


Aşadar, comunismul nu se întemeia pe criteriile specifice de funcționare 
a vieţii şi a spiritului uman. Comunismul nu era întemeiat pe adevăr. Dauna 
cea mai mare pe care comunismul a adus-o societăţii a fost degradarea 
omului, care a fost redus la condiția de sclav al unui sistem”. În aceste 
condiții de izolare, închidere şi dictatură, pentru a se afirma ca ființă liberă, 
omul avea nevoie de o portiţă de ieşire”. Pentru unii, această portiţă a fost 


24 Cf. D. CORNEA, Puterea fragilității, 281. 

25 IOAN PAUL AL II-LEA, Scrisoarea enciclică Centesimus annus, nr. 13. Cf. IOAN PAUL AL 
II-LEA, Enciclice, 449. 

26 Cf. D. CORNEA, Puterea fragilităţii, pp. 281-283. 

27 G. LIICEANU, „Cuvânt înainte”, în: D. CORNEA, Puterea fragilității, p. 8. 

lectura, muzica, postul de Radio Europa liberă sau alte posturi de radio 
străine, dar pentru oamenii credincioşi portița de ieşire a fost rugăciunea, 
sub toate formele ei: particulară sau comunitară, în condiția de om relativ 
liber sau deținut în închisoare, în casă sau pe stradă, în biserică sau în 
pelerinaj etc. Efectul era acelaşi: oamenii se simțeau liberi în fața opresiunii. 

Pentru episcopul loan Ploscaru, rugăciunea era adevărata portiță de 
ieşire din malaxorul închisorii comuniste: 


Deşi eram optimist din fire, am avut totuşi şi momente în care orizontul se întu- 
neca, nu vedeam nici o ieşire, nu licărea nici o rază de speranţă, sufletul îmi era 
gol şi pustiu, iar ceva din ființa mea interioară se răzvrătea... Dar aceste clipe 
nu durau mult, căutam prin voință să nu mă las doborât sub cruce şi începeam 
să mă rog... Chiar dacă la început rugăciunea era automată, treptat, simțeam 
că nu sunt singur, şi forțele îmi reveneau. Asistenţa divină a fost supremul 
ajutor şi tărie în anii lungi de închisoare. ..2% 


__ Lagărul socialist a avut închisori diferite: unele grele, altele foarte grele. 
Intre zidurile lor mulți deținuți şi-au pierdut sănătatea, minţile, sufletul, 
viaţa. „Pentru noi, preoții”, spunea părintele Gh. Pătraşcu, „a fost totuşi 
mai uşor. Noi ne-am menţinut cu credința în Dumnezeu, cu rugăciunea, 
meditaţia şi speranța!” 

La căderea comunismului au contribuit mulți factori, însă rugăciunea 
(valorile religioase) se află printre elementele decisive care au subminat Răul 
devenit sistem în comunism. Rugăciunea poate să schimbe omul, deci poate 
să schimbe şi lumea. Cum? Introducând şi folosind tactica corozivă a para- 
doxului sau a libertăţii spirituale într-o lume devenită rigidă, opacă, închisă. 


Rugăciunea ca spaţiu de întâlnire cu Dumnezeu 


În măsura în care cultivă legătura omului cu adevărul ontologic (esența 
lumii) şi, totodată, cu Dumnezeu, rugăciunea întemeiază şi cultivă virtuțile 
şi valorile spirituale, fără de care o societate decade. Rugăciunea susține şi 
însoţeşte refacerea omului, clădirea societății pe valorile de adevăr, dreptate, 
libertate, credință şi încredere între oameni. Se poate spune că societatea 
bazată pe raporturi de simpatie, de solidaritate şi de iubire, nu de suspiciune, 
de teamă şi de adversitate, are de-a face cu lumea rugăciunii. Dintre toate 
formele de manifestare, rugăciunea personală este foarte importantă în 
procesul de renaştere spirituală a unei societății. Intr-adevăr, prin deschi- 
derea ființei sale spre transcendență, prin acest tip de prezență, individul 
poate îmbogăţi, înnobila societatea în care trăieşte, aducând un spor de 
bine, adevăr şi iubire*. 


28 I, PLOSCARU, Lanţuri şi teroare, p. 215. 
29 Gh. PĂTRAŞCU, Zile de încercare şi de har, p. 52. 
30 Cf. D. CORNEA, Puterea fragilităţii, p. 288. 


RUGĂCIUNEA ŞI CĂDEREA COMUNISMULUI 119 


Valoarea spirituală în care rugăciunea îl introduce pe om este strâns 
legată de Dumnezeu persoană. Prin rugăciune, omul credincios, ca persoa- 
nă, intră într-o lume de completă libertate interioară, o lume bazată pe 
intimitate şi încredere. 


De aici provine şi dulceața extraordinară şi unică a creştinismului, din această 
relaţie de tip eu-tu dintre om şi Dumnezeul său. Omul nu se află în lume con- 
fruntat de o entitate abstractă, de un Tot nenumit şi anonim, ci se află față 
către față cu o Persoană căreia i se poate adresa nemijlocit într-o atmosferă de 
intimitate, încredere şi revărsarea sinei?. 


Dialogul cu Dumnezeu Persoană, ca structură a rugăciunii, este subliniat 
şi de această mărturie a cardinalului Iuliu Hossu: 


Tot ce ştiam (pe) de rost era scump pentru noi şi trăiam comoara ce o cuprin- 
dea. Împărate ceresc, Tatăl nostru, Născătoare de Dumnezeu, Mărire Tatălui şi 
Fiului şi Spiritului Sfânt cuprindeau toate comorile cereşti; apoi, cu cât erau 
mai mari restricţiile la exteriorizare, cu atât coboram în adâncurile sufletului, 
tot mai adânc şi tot mai adânc, prefăcând în sfântă rugăciune tot ce trăiam în 
temnița Sighetului şi oferind-o cu smerenie Domnului Isus. Da, sufletul nu 
este legat; este o cetate nebiruită, cum i-am spus ministrului Cultelor, Stoian, 
care va rămâne de pomină: este o cetate nebiruită în care nu poate intra nimeni, 
numai unul singur Dumnezeu şi cel căruia i-o deschide omul; acolo coboram, 
acolo ne simțeam tari şi nebiruiţi, avându-l pe Domnul cu noi. (...) Rugăciunea 
cea mai scumpă era viața trăită acolo şi închinată Domnului. La orice lucru 
eram duşi, era rugăciune închinată Domnului:?. 


Lumea libertăţii interioare pe care o pregăteşte rugăciunea este compa- 
rată de N. Steinhardt, un evreu convertit şi botezat în închisorile comuniste, 
cu „lumea sfântului Ion Anapoda”. Folosind mai multe argumente din mate- 
matica şi fizica modernă, Steinhardt spunea că astăzi putem accepta că 
orice valoare poate purta semnul plus ori semnul minus, sau că liniile para- 
lele se întâlnesc ori suma unghiurilor unui triunghi este superioară ori 
inferioară cifrei de 180°, sau că materia din care este alcătuit Universul se 
poate înfățişa şi în ipostază de antimaterie. Aceasta este lumea libertăţii 
spirituale, „lumea lui Non-A, a geometriei neeuclidiene şi antimateriei, 
scurt spus, lumea opusă celei obişnuite, lumea contrară şi contradictorie 
— dacă-mi este îngăduit a mă exprima astfel — a lui Ion Anapoda”%. Aceasta 
este lumea paradoxului de la Dostoievski, „acolo unde adeseori doi plus doi 


31 N. STEINHARDT, loan PINTEA, Primejdia mărturisirii. Convorbirile de la Rohia, Mănăs- 
tirea Rohia. Polirom, Iaşi 2009, 151-152. 

32 I. Hossu, Credința noastră este viaţa noastră. Memoriile Cardinalului Dr. Iuliu Hossu, 
Viaţa Creştină, Cluj-Napoca 2003, 236-237. 

33 N. STEINHARDT, Dăruind vei dobândi, Dacia, Cluj-Napoca 1997, 290-291. 

fac cinci” sau lumea esenţială a creştinismului, potrivit căreia „cea mai 
bună cale către nevinovăție este pentru om a se recunoaşte vinovat”. 

Cu accente cristologice, cardinalul Iuliu Hossu a scris şi el despre lumea 
sfântului Ion Anapoda, lumea valorilor trăite la Sighet: 


Ne-a lipsit sfânta Liturghie, cu sfânta Împărtăşanie; ne-a rămas sfânta Spove- 
danie, pe care o făceam săptămânal, şi unii chiar mai des, cu împărtăşania 
spirituală, străduindu-ne să rămânem strâns uniţi cu Domnul Isus, ştiindu-l 
împreună cu noi: „În temniță am fost şi voi aţi venit la mine...” (Mt 25, 36); am 
primit de la El marea cinste de a fi întemnițați pentru credinţa Lui şi simțeam 
că nu numai vine la noi, dar este cu noi zi şi noapte. „Eu cu voi sunt în toate 
zilele...” (Mt 28, 20); ai fost bun, Doamne, cu noi la Sighet şi în tot locul pe 
unde am fost purtaţi, încinşi, cum ai fost Tu, Doamne; ai fost bun, şi noi, cu 
Tine, Doamne, am fost fericiţi, în darul tău fără de preț”. 


Rămânând în acelaşi registru teologic şi cristologic, iată o altă mărturie 
despre caracterul personalist şi eliberator al rugăciunii: 


În 23 aprilie 1957, am fost dus din nou la anchetă. Făcusem o novenă de rugă- 
ciuni către Isus Mântuitorul, rugându-l să dezumfle balaurul, aşa cum spune 
legenda despre sfântul Gheorghe. De data aceasta, anchetatorul meu era îmbră- 
cat de gală. Probabil că primea vizite sau se ducea undeva la vreo onomastică. 
Mi-a subliniat de la început că „astăzi nu vreau să mă enervez”. Enervările 
făceau rău la stomac, de care circumstanţă trebuia astăzi menajat. „Dar”, a 
continuat el ca pentru sine, „dacă nu mă enervez cu dumneata, mă enervez cu 
altul”. De la acea dată m-a mutat într-o celulă de la subsolul doi. Pe peretele 
celulei era haşurată o cruce mare, latină, în aşa fel ca peretele să nu fie zgâriat. 
Liniile crucii erau apăsate cu un instrument tocit, încât se vedeau numai dungi 
lucii pe peretele alb-mat. Lângă cruce era scrisă în întregime poezia lui Emi- 
nescu „Rugămu-ne îndurărilor, Luceafărului mărilor”. De cealaltă parte a cru- 
cii era scris Panta rei (Toate trec) a lui Heraclit şi în germană „Bringt nicht das 
Jahr was die Stunde bringt”! Sub cruce era plasat un proverb francez: „Partir 
c'est mourir un peu”!, sub care eu am scris cu sânge (s.n.): „Y rester, c'est mourir 
tout a fait”! Eram obosit de atâtea anchete şi bătăi. Boala de ficat îmi dădea o 
stare de deprimare. La subteranul II aerul pătrundea greu, iar lumina becului 
electric făcea umbre sinistre pe pereţi. Singur în celulă, mă simțeam epuizat 
fiziceşte şi sufleteşte. Dar, ca de obicei, Mântuitorul îmi trimitea un gând de 
încurajare. Erau cuvintele rostite la ultima Cină, în Joia Mare: „Nu e sluga mai 
mare decât stăpânul său... dacă pe Mine m-au persecutat şi pe voi vă vor per- 
secuta...” (In 15,20). Erau cuvinte foarte clare şi precise. Noi, preoţii, trebuie 
să ne asemănăm cu Isus, căci am fost chemaţi la această viață de dăruire şi de 
jertfă. Numai în măsura în care preotul se dăruieşte, poate câştiga suflete. 
„Dacă bobul de grâu nu moare, nu va putea aduce roade” (In 12,24). Treptat 


34 N. STEINHARDT, Dăruind vei dobândi, p. 293. 

m-am liniştit şi o mare pace a inundat sufletul meu. Simțeam că ocrotirea Maicii 
Preasfinte este aproape. Ea nu m-a părăsit niciodată. Doream să-i ofer ceva. 
Dar în această săracă şi întunecoasă celulă ce-aş fi putut să-i ofer? Eu nu aveam 
nimic, eram un rob... un rob... Da... da! Mă voi oferi ca rob Maicii Preacurate. 
Rob pentru totdeauna!...% 


Rugăciunea ca spaţiu de libertate interioară şi pavăză a libertăţii adevă- 
rate a fost evocată de mulți. Mă opresc la două mărturii. Prima îi aparține 
cardinalului Hossu: 


Ne bucuram noi de altă libertate, în care sufletul fericit zboară unde îl duce 
dorul, îi caută pe toți şi-i îmbrăţişează pe toți, îi aducea aici împreună cu dân- 
sul întru Domnul, această libertate absolută, care însă nu din bunăvoința lor 
(a paznicilor de la Căldăruşani, n.n.) ne bucuram, ci din mila nemărginită a 
Domnului. 


A doua mărturie are un caracter personal: 


Mă aflam la Focşani, în 1980, şi efectuam serviciul militar. Începând cu luna 
februarie sau martie, Securitatea a încercat să facă din mine şi din alți colegi ai 
mei seminarişti soldaţi, colaboratori. Eram chemaţi la conversaţia de lămurire. 
Eu eram chemat în fiecare joi la ora 14.00. Această conversaţie s-a prelungit 
timp de trei luni aproximativ. Prin luna mai nu am mai fost chemat joia la ora 
14.00, ca de obicei, ci dimineaţa. „S-a întâmplat ceva!”, mi-am zis. Într-adevăr, 
aşa era, ofițerii de Securitate şi-au schimbat tactica. Probabil că nu racolaseră 
pe nici unul dintre noi şi, de aceea, au intensificat ritmul discuţiilor şi au sporit 
strategiile de lămurire, care acopereau o plajă foarte largă: de la invitarea la 
dezbateri pe teme de filozofie şi teologie până la propuneri de carieră, oferte de 
comodităţi, plăceri şi bunuri materiale - bani, apartamente, maşini. Caracterul 
insolit al inițiativei consta în faptul că am fost convocați toți odată, deşi eram 
ascultați individual. După ce am ieşit de la întâlnirea cu securiştii, vorbeam 
între noi şi ne întrebam: oare ce va urma după această întâlnire? Ne vor obliga 
să semnăm? Auzisem de la părintele Ştefan Tătaru, parohul de Focşani pe 
atunci, că securiştii au multe metode de convingere forțată: bătăi, injurii, umi- 
liri corporale etc. Câţiva dintre colegii mei tremurau de-a binelea. Şi eu aveam 
nişte emoții grozave, dar încercam să fiu mai curajos — acest îndemn parcă venea 
de la colegi. Cu frica în sân, dar la exterior mai bazat pe mine, i-am invitat pe 
colegi să ne ascundem în spatele tufişurilor din curtea unității militare şi acolo, 
împreună, dar în şoaptă, să ne rugăm. Ne-am rugat Rozariul în diferite limbi, 
aşa cum făceam la plimbare sau în vacanțe, ca să nu fim identificați de cei ce ne 
urmăreau. După ce am terminat rugăciunea, ne-am liniştit. Oricum simţeam 
că, pentru mine, pentru colegi, momentul avea o încărcătură astrală, decisivă: 
a fi sau a nu fi (colaborator). Mi se părea că un fel de pendul stătea să fie înclinat 
de mine între malheure şi bonheure, între fericire şi nefericire, pentru totdeauna. 


3 I. PLoscARU, Lanturi şi teroare, 262-263. 
37 I. Hossu, Credinţa noastră este viaţa noastră, 119-180. 

Cum să vă spun, momentul era formidabil în toate sensurile; era un amestec de 
risc, teamă, fascinaţie, hău, curaj şi bucurie nebună. Aş asemăna respectiva 
stare sufletească cu atitudinea unuia care ţine sus cu degetele o pagină dintr-o 
carte, râde, se uită la tine şi, într-un fel, parcă te întreabă încotro să dea pagi- 
na: înainte sau înapoi? Sau, dacă îmi permiteți, aş face aici o asemănare cu 
episcopul catolic din filmul Stacajiu şi Negru; rolul e interpretat de Cristopher 
Plummer, care îşi plimbă piciorul încoace şi încolo peste linia de demarcație 
dintre Vatican şi teritoriul ocupat de forțele naziste în Roma, trezind furia sol- 
daţilor care o păzeau. Care a fost rolul rugăciunii atunci? Rugăciunea mi-a făcut 
bine, m-a liniştit în interiorul meu, mi-a dat sentimentul că nu sunt singur, că 
sunt puternic, liber, deşi în exterior îmi era frică. 


Comentând sfârşitul istoriei triste a comunismului, Papa loan Paul al 
II-lea spunea în 1996, în fața Porții Brandenburg de la Berlin, că fiecare 
om este chemat la libertate, dar nu există libertate fără adevăr, nu există 
libertate fără solidaritate, nu există libertate fără sacrificiu şi, în fine, nu 
există libertate fără iubire. Spre finalul discursului, papa a adăugat: 


Vă vestesc vouă tuturor care mă ascultați: plinătatea şi împlinirea acestei liber- 
tăți are un nume: Isus Cristos. El a spus despre sine: eu sunt poarta. În El omul 
are drumul deschis spre plinătatea libertăţii şi a vieții. El îl eliberează cu ade- 
vărat pe om, deoarece împrăştie întunericul din inimile oamenilor şi descoperă 
adevărul. Păşeşte alături de noi ca un frate şi se solidarizează cu noi dăruindu-şi 
viaţa pentru noi. În felul acesta, ne eliberează de păcat şi de moarte. Ne ajută 
să recunoaştem în aproapele chipul său, chipul fratelui adevărat. Ne arată chipul 
Tatălui şi devine pentru toţi legătura dragosteisă. 


Aşadar, rugăciunea poate să-i redea omului libertatea adevărată, dacă 
i-a fost confiscată de vreo dictatură mai veche sau mai nouă. După cum 
rugăciunea presupune dialogul cu un Tu, la fel, libertatea autentică înseamnă 
responsabilitate şi iubire. 


Rugăciunea ca zălog al victoriei finale 


Într-una dintre maximele sale pline de înțelepciune, mons. Vladimir 
Ghika spunea: „Când ziua e pe sfârşite, ucenicii nu sunt recunoscuţi decât 
după felul în care frâng pâinea vie a trupului lor, asemenea Învăţătorului, 
jertfind-o pentru fraţii lor”®. 

Pentru Biserica Catolică din România, dar şi pentru alţi creştini de alte 
denominațiuni din ţara noastră şi din Europa de Est, viața trăită în comu- 
nism a fost ca o zi la asfinţit ce nu se mai termina. În clar-obseurul existen- 
ței din vremea respectivă, ucenicii lui Isus s-au recunoscut la frângerea 


38 TOAN PAUL AL II-LEA, „Discorso”, 23 giugno 1996, în Visita pastorale in Germania (21-23 
giugno 1996), Libreria Editrice Vaticana 1996. 
39 VI. GHIKA, Pensées pour la suite de jours, Beauchesne, Paris 1936, 132. 

trupurilor lor, pe care le-au spălat în rugăciune. Jertfele lor fizice şi spiri- 
tuale au pregătit pentru cei mulți bucuria redobândirii libertăţii. 

Căderea comunismului a fost un miracol, recunoscut ca atare nu doar 
de cei credincioşi, ci şi de necredincioşi sau agnostici, precum Vaclav Havel, 
care i-a spus Papei loan Paul al II-lea cu ocazia vizitei sale în Cehia din 
1990: „Nu ştiu dacă ştiu ce este un miracol. Totuşi, cutez să spun că în 
acest moment particip la un miracol. Călugărițele exclamau către mine de 
peste tot: «Este într-adevăr un miracol!» "+. 

A fost un miracol, pentru că evenimentele din decembrie 1989 ne-au 
luat prin surprindere şi, de asemenea, pentru că ne-au îndreptat privirea 
dintr-odată spre marile valori spirituale care nu erau prezente în societa- 
tea românească. Strigătul libertăţii s-a auzit mai întâi în sufletele celor 
închişi pentru credinţa şi convingerile lor, apoi a trecut la toţi cei care s-au 
rugat, aşa cum au putut s-o facă pe drum, acasă sau la biserică, şi în final 
a răsunat pe străzi. 

Invictus homo orans sau nebiruit rămâne omul care se roagă, adică rămâne 
liber, deschis spre lumea spiritului. De aceea, consider că aceste cuvinte ale 
episcopului Ploscaru pot fi luate ca un fel de testament spiritual al celor 
care au suferit în timpul comunismului: 


Într-o zi, miliţianul de pe secţie, văzând că noi stăm tăcuţi unul lângă altul, 
nemişcaţi, a anunţat pe ofițerul politic. Acesta cu încă doi-trei milițieni au intrat 
în cameră şi ne-au întrebat: Ce faceţi acolo? Ne rugăm. V-aţi rugat destul afară. 
Ne-am rugat şi afară, ne rugăm şi în închisoare. Lăsaţi-o dracului de rugăciune! 
Şi cu aceste cuvinte, cu totul nepotrivite, au plecat. Noi am fi lăsat şi dracului 
rugăciunea, dacă acesta ar fi voit să se roage lui Dumnezeu. Din expresia aceasta 
am dedus că politrucul dezaproba comportarea noastră în faţa milițienilor, dar 
nu a cerut comandantului să ne pedepsească, cum s-ar fi întâmplat în alte 
închisorit!. 


Din păcate, în zilele noastre, mulți care au trăit în comunism „au lăsat 
dracului rugăciunea” şi au rupt-o la fugă după un trai mai bun, pe unde a 
putut fiecare. În golul rămas au invadat vânzătorii de iluzii şi agenții dia- 
volului postcomunist, care spun că nu există valori pentru care merită să 
suferi sau să mori, că adevărul nu serveşte la nimic sau că istoria este o 
chestie învechită şi nu are rost să o mai răscoleşti, şi altele asemenea. Dia- 
volul postcomunist învaţă că totul e să ai bani, fiindcă numai aşa poţi avea 
tot ce vrei pe lumea asta. Vraja lui drăcească i-a cuprins pe mulți tineri, 
dar nu numai pe ei; doar un alt miracol al forței Spiritului ne-ar mai putea 
smulge de sub tăvălugul inva3dator al materialismului şi individualismului. 


40 V. HAvEL, Pe scurt, vă rog, Curtea Veche, Bucureşti 2009, 148. 
4 I. PLOSCARU, Lanţuri şi teroare, 276. 

Dacă suntem de acord că valorile spirituale au jucat un rol important în 
schimbările din 1989, atunci să apelăm din nou la rugăciune şi, în general, 
la lumea spirituală pentru a găsi şi a propune în mod convingător modele 
actuale de rezistență la atracțiile libertinajului şi ale politicii falselor valori. 

Printre cei ce au luat cuvântul la înmormântarea lui Corneliu Coposu, 
deținut politic timp de 17 ani în temnițele comuniste, a fost şi Alexandru 
Bârlădeanu, unul dintre comuniştii veterani, ce îndeplinea funcția de pre- 
şedinte al Parlamentului României în noiembrie 1995. Printre altele, Bâr- 
lădeanu a spus: „În tinerețe am fost adversari. Timpul a demonstrat că 
ideile şi idealurile sale au fost cele bune”. 

Acum, după douăzeci de ani de la căderea comunismului, dacă m-aş întâl- 
ni cu diavolul, i-aş spune cam aşa: „Mă, podoabă, în tinerețe, noi doi am 
crezut în valori diferite. Vrei să recunoşti că ale mele au fost cele bune?” 
Apoi aş pleca îndată să mă rog, pentru că, nu-i aşa, adevărații învingători 
sunt paşnici. 


42 Cf. V. ARION, „In memoriam Corneliu Coposu”, în www.cdep.ro 


